Source: https://eur-lex.europa.eu/legal-content/RO/TXT/?uri=CELEX:52013AB0035
Timestamp: 2020-07-13 18:17:24+00:00

Document:
Avizul Băncii Centrale Europene din 23 mai 2013 cu privire la o propunere de regulament al Consiliului privind valorile nominale și specificațiile tehnice ale monedelor euro destinate circulației (CON/2013/35)
cu privire la o propunere de regulament al Consiliului privind valorile nominale și specificațiile tehnice ale monedelor euro destinate circulației
La 16 mai 2013, Banca Centrală Europeană (BCE) a primit din partea Consiliului Uniunii Europene o solicitare de emitere a unui aviz cu privire la o propunere de regulament al Consiliului privind valorile nominale și specificațiile tehnice ale monedelor euro destinate circulației (1) (denumit în continuare „regulamentul propus”).
Competența BCE de a adopta un aviz se întemeiază pe articolul 127 alineatul (4), articolul 128 alineatul (2), articolul 133 și articolul 282 alineatul (5) din Tratatul privind funcționarea Uniunii Europene, deoarece regulamentul propus se referă la valorile nominale și specificațiile tehnice ale monedelor euro. În conformitate cu articolul 17.5 prima teză din Regulamentul de procedură al Băncii Centrale Europene, Consiliul guvernatorilor adoptă prezentul aviz.
Scop și conținut
Regulamentul propus reproduce în mare parte conținutul Regulamentului (CE) nr. 975/98 al Consiliului din 3 mai 1998 privind valorile nominale și specificațiile tehnice ale monedelor euro ce urmează să intre în circulație (2) și incorporează recomandările prevăzute în Avizul CON/2011/18 al BCE (3) pentru modificarea articolului 1 din Regulamentul (CE) nr. 975/98 al Consiliului și a anexei I la acesta, precum și pentru eliminarea considerentului 13.
În special, prin aceste modificări sunt înlocuite toate valorile existente referitoare la grosimea monedelor din tabelul cuprins la articolul 1 din Regulamentul (CE) nr. 975/98 cu valorile grosimii reale a monedelor euro. Aceste valori sunt bine cunoscute și utilizate ca valori de referință de monetării pentru producerea monedelor euro.
BCE apreciază inițiativa Comisiei de a reforma Regulamentul (CE) nr. 975/98 al Consiliului, deoarece regulamentul propus ia în considerare și incorporează recomandările anterioare ale BCE cu privire la specificațiile tehnice ale monedelor euro.
Adoptat la Frankfurt pe Main, 23 mai 2013.
(1) COM(2013) 184 final.
(3) Avizul CON/2011/18 din 4 martie 2011 cu privire la o propunere de regulament al Consiliului privind valorile nominale și specificațiile tehnice ale monedelor euro ce urmează să intre în circulație (JO C 114, 12.4.2011, p. 1). Toate avizele BCE se publică pe website-ul BCE, la adresa: http://www.ecb.europa.eu

References: articolul 127
 articolul 128
 articolul 133
 articolul 282
 articolul 17
 articolul 1